KAPITULO 12
Organisado nga Agserbi iti “Dios ti Talna”
1, 2. Idi Enero 1895, ania ti nabaliwan iti Zion’s Watch Tower, ket ania ti reaksion dagiti kakabsat?
NAAYATAN ni John A. Bohnet, a naregta nga Estudiante ti Biblia, idi naawatna ti Enero 1895 a ruar ti Zion’s Watch Tower. Napintas ti baro nga akkub ti magasin—maysa dayta a ladawan ti parola nga adda iti nadawel a baybay ken agranraniag iti nasipnget a tangatang. Ti pakaammo maipapan iti baro a disenio ti akkub ti magasin ket napauluan iti “Our New Dress” (Ti Baro a Kawestayo).
2 Gapu iti ragsakna, nagsurat ni Kabsat Bohnet ken ni Kabsat Russell. Imbagana a maayatan iti napintas nga itsura ti Watchtower. Kastoy ti insurat ti sabali pay a matalek nga Estudiante ti Biblia a ni John H. Brown maipapan iti akkub: “Naidumduma dayta. Ipakitana a nagtibker ti pundasion ti torre uray no duparen ti dalluyon ken bagyo.” Ti baro nga akkub ti umuna kadagiti panagbalbaliw a nakita dagiti kakabsat iti dayta a tawen—ngem saan a dayta ti maudi. Iti Nobiembre, adda manen ti dakkel a panagbalbaliw. Makapainteres ta mainaig met laeng iti nadawel a baybay.
3, 4. Ania a problema ti nailawlawag iti Nobiembre 15, 1895 a ruar ti Watch Tower? Ania a dakkel a panagbalbaliw ti naipakaammo?
3 Adda detalyado nga artikulo a naipablaak iti Nobiembre 15, 1895 a ruar ti Watch Tower maipapan iti maysa a problema: Madaddadael ti talna iti asosasion, wenno organisasion, dagiti Estudiante ti Biblia gapu kadagiti arig dalluyon a riribuk. Kumarkaro ti riri dagiti kakabsat maipapan iti no siasino ti mangidaulo iti lokal a kongregasion. Tapno matulongan dagiti kakabsat a mangrisut iti panagsisinnalisal nga agresulta iti panagsisina, ti artikulo inyarigna ti organisasion iti maysa a barko. Kalpasanna, sipaprangka nga imbaga ti artikulo a dagiti mangidadaulo saanda a naisagana ti arig barko nga organisasion iti narungsot a bagyo. Ania ti masapul a maaramid?
4 Kuna ti artikulo a ti nalaing a kapitan ti barko siguraduenna nga adda umdas nga alikamen a pangsalbar iti biag ken ammo dagiti marinero ti ar-aramidenda no adda bagyo. Umasping iti dayta, masapul a siguraduen dagiti mangidadaulo iti organisasion a nakasagana ti amin a kongregasion no dumteng dagiti arig bagyo a kasasaad. Tapno maaramid dayta, naipakaammo iti artikulo ti dakkel a panagbalbaliw. Kunana nga iti “tunggal company [wenno, kongregasion], adda dagiti mapili a panglakayen” a “‘mangidaulo’ iti arban” ket dagus a maipatungpal dayta.—Ara. 20:28.
5. (a) Apay a naintiempuan ti damo nga urnos maipapan kadagiti panglakayen para iti panagrang-ay? (b) Ania dagiti saludsod nga usigentayo?
5 Ti damo nga urnos maipapan kadagiti panglakayen ket naintiempuan tapno mapatibker ti kongregasion. Daytoy ti nakatulong kadagiti kakabsat tapno malasatanda dagiti arig dalluyon a kasasaad gapu iti Sangalubongan a Gubat I. Kadagiti simmaganad a dekada, adda manen dagiti panagrang-ay iti organisasion a nakatulong iti ili ti Dios nga ad-adda a nakasagana nga agserbi ken ni Jehova. Ania a padto iti Biblia ti nangipakpakauna iti daytoy a panagrang-ay? Ania dagiti nakitam a panagbalbaliw iti organisasion? Kasanoka a nagunggonaan kadagita?
“Dutokakto ti Talna kas Dagiti Manangaywanmo”
6, 7. (a) Ania ti kaipapanan ti Isaias 60:17? (b) Apay a nausar ti sasao a ‘manangaywan’ ken ‘manangituding iti akem’?
6 Kas naammuantayo iti Kapitulo 9, impadto ni Isaias nga umadu ti bilang ti ili ni Jehova. (Isa. 60:22) Ngem saan la a dayta ti inkari ni Jehova nga aramidenna. Iti dayta met laeng a padto, kinunana: “Imbes a ti gambang mangyegakto iti balitok, ket imbes a ti landok mangyegakto iti pirak, ket imbes a ti kayo, gambang, ket imbes a ti batbato, landok; ket dutokakto ti talna kas dagiti manangaywanmo ken ti kinalinteg kas dagiti manangitudingmo iti akem.” (Isa. 60:17) Ania ti kaipapanan daytoy a padto? Kasano nga agaplikar daytoy kadatayo ita?
Ti panagbalbaliw ket saan a manipud iti dakes nga agbalin a nasayaat, no di ket manipud iti nasayaat nga agbalin a nasaysayaat pay
7 Iti padto ni Isaias, ti maysa a material ket mabaliwan iti sabali. Ngem paliiwenyo ta ti panagbalbaliw ket saan a manipud iti dakes nga agbalin a nasayaat, no di ket manipud iti nasayaat nga agbalin a nasaysayaat pay. Ti gambang agbalin a balitok, ket kasta met laeng ti mapasamak kadagiti dadduma pay a material a nadakamat. Gapuna, maysa daytoy a panangiladawan no ania dagiti addang nga aramiden ni Jehova tapno sumayaat ti kasasaad ti ilina. Ania a panagrang-ay ti tuktukoyen ti padto? Babaen ti panangdakamatna iti sasao a ‘manangaywan’ ken ‘manangituding iti akem,’ ipaspasimudaag ni Jehova nga in-inut a sumayaat ti wagas a pannakaaywan ken pannakaorganisar ti ilina.
8. (a) Siasino ti makinggapuanan iti panagrang-ay a nadakamat iti padto ni Isaias? (b) Kasanotayo a magunggonaan kadagita a panagrang-ay? (Kitaenyo met ti kahon a “ Sipapakumbaba a Nagpailinteg.”)
8 Siasino ti makinggapuanan iti panagrang-ay ti organisasion? Kinuna ni Jehova: “Mangyegakto iti balitok,” “mangyegakto iti pirak,” ken “dutokakto ti talna.” Wen, dagiti panagrang-ay iti pannakaorganisar ti kongregasion ket saan a gapu iti panangikagumaan ti tao, no di ket gapu ken Jehova a mismo. Ken manipud idi naisaad ni Jesus kas Ari, inyeg ni Jehova dagitoy a panagrang-ay babaen ti Anakna. Kasanotayo a magunggonaan kadagitoy a panagbalbaliw? Kuna ti isu met laeng a teksto a dagitoy a panagrang-ay ket agresulta iti “talna” ken “kinalinteg.” No agpaiwanwantayo iti Dios ken awatentayo dagitoy a panagbalbaliw, adda talna iti nagbabaetantayo ket ti ayattayo iti kinalinteg ti mangtignay kadatayo nga agserbi ken ni Jehova, a dineskribir ni apostol Pablo kas “Dios ti talna.”—Fil. 4:9.
9. Ania ti umiso a pundasion ti urnos ken panagkaykaysa ti kongregasion, ken apay?
9 Kastoy met ti insurat ni Pablo maipapan ken ni Jehova: “Ti Dios ket Dios, saan a ti riribuk, no di ket ti talna.” (1 Cor. 14:33) Paliiwenyo ta saan nga inggidiat ni Pablo ti riribuk iti urnos, no di ket iti talna. Apay? Panunotenyo daytoy: Ti urnos ket saan a kanayon a mangyeg iti talna. Kas pagarigan, mabalin a naurnos ti panagmartsa ti grupo dagiti soldado, ngem ti naurnos a panagmartsada ket agturong iti gubat, saan a talna. Kas Kristiano, laglagipentayo ngarud daytoy a napateg a kinapudno: Aniaman nga urnos nga awanan iti talna kas pundasionna ket marba iti di agbayag. Maisupadi iti dayta, ti nadiosan a talna itandudona ti kita ti urnos nga awan patinggana. Gapuna, anian a yamantayo ta ti organisasiontayo ket iwanwanwan ken guggugoran “ti Dios a mangipaay iti talna”! (Roma 15:33) Ti talna manipud iti Dios ti pundasion ti makagunggona nga urnos ken ti naimpusuan a panagkaykaysa a tagtagiragsaken ken ap-apresiarentayo unay kadagiti kongregasiontayo iti intero a lubong.—Sal. 29:11.
10. (a) Kadagiti nagkauna a tawen, ania dagiti panagrang-ay a napasamak iti organisasiontayo? (Kitaenyo ti kahon a “ No Kasano a Simmayaat ti Wagas ti Panangaywan.”) (b) Ania dagiti saludsod nga usigentayo ita?
10 Ti kahon a “ No Kasano a Simmayaat ti Wagas ti Panangaywan” ket maipapan iti makagunggona ken naurnos a panagbalbaliw iti organisasiontayo kadagiti nagkauna a tawtawen. Ngem ania dagiti panagbalbaliw manipud ‘gambang nga agbalin a balitok’ ti nabiit pay nga inyeg ni Jehova babaen ti Aritayo? Kasano a dagidiay a panagbalbaliw iti panangaywan pinarayrayna ti talna ken panagkaykaysa dagiti kongregasion iti intero a lubong? Kasano a nakatulong dagita kenka nga agserbi iti “Dios ti talna”?
No Kasano nga Idadauluan ni Kristo ti Kongregasion
11. (a) Ti panangadal iti Kasuratan ket nangyeg iti ania a panagbalbaliw iti pannakatarustayo? (b) Ania ti determinado nga aramiden dagiti miembro ti bagi a manarawidwid?
11 Manipud idi 1964 agingga idi 1971, indauluan ti bagi a manarawidwid ti nasaknap a proyekto a panangadal iti Biblia, nga inusigda ti adu a topiko a pakairamanan ti panagandar ti kongregasion Kristiano idi umuna a siglo. * No maipapan iti organisasion, naammuanda a ti mangidadaulo kadagiti kongregasion idi umuna a siglo ket bagi dagiti panglakayen, saan a maymaysa laeng a panglakayen, wenno manangaywan. (Basaen ti Filipos 1:1; 1 Timoteo 4:14.) Idi limmawag ti pannakatarusda iti dayta, naamiris ti bagi a manarawidwid a ti Arida a ni Jesus ti mangiwanwanwan kadakuada a mangaramid kadagiti panagbalbaliw iti wagas a pannakaorganisar ti ili ti Dios ket determinado dagiti miembro ti bagi a manarawidwid nga agpasakup iti bilin ti Ari. Dagus a nangaramidda kadagiti panagbalbaliw tapno masurotda ti kuna ti Biblia maipapan iti urnos a panangdutok kadagiti panglakayen. Ania ti sumagmamano a panagbalbaliw a napasamak iti umuna a paset ti 1970’s?
12. (a) Ania ti naaramid a panagbalbaliw iti bagi a manarawidwid? (b) Iladawanyo ti pannakaorganisar ita ti Bagi a Manarawidwid. (Kitaenyo ti kahon a “ No Kasano nga As-asikasuen ti Bagi a Manarawidwid Dagiti Interes ti Pagarian.”)
12 Ti umuna a panagbalbaliw ket agaplikar a mismo iti bagi a manarawidwid. Idi, dayta a grupo ti napulotan a kakabsat ket buklen ti pito a miembro ti board of directors ti Watch Tower Bible and Tract Society of Pennsylvania. Ngem idi 1971, saan laengen a 7 ti mangbukel iti bagi a manarawidwid no di ket 11 ken naiduman iti board of directors. Saan nga ibilang dagiti miembro a natantan-okda ngem kadagiti dadduma ken tinawen nga agsukat ti tserman sigun iti panagsasaganad ti apeliedoda iti alpabeto.
13. (a) Ania nga urnos ti naipatungpal iti 40 a tawen? (b) Ania ti inaramid ti Bagi a Manarawidwid idi 1972?
13 Ti sumaruno a panagbalbaliw inapektaranna ti tunggal kongregasion. Kasano? Manipud idi 1932 agingga idi 1972, kaaduanna a maysa laeng a kabsat a lalaki ti mangidadaulo iti kongregasion. Service director ti awag iti dayta a nadutokan a kabsat agingga idi 1936. Kalpasanna, nasuktan dayta nga awag iti company servant, sa congregation servant, ken manangaywan ti kongregasion idi agangay. Sireregta nga inasikaso dagiti nadutokan a kakabsat a lallaki ti naespirituan a pagsayaatan ti arban. Gagangay a ti manangaywan ti kongregasion ti mangaramid kadagiti desision para iti kongregasion uray no saan nga agkonsulta kadagiti dadduma a servant. Ngem idi 1972, adda inaramid ti Bagi a Manarawidwid a nangyeg iti panagbalbaliw iti historia. Ania ti ramanen dayta a panagbalbaliw?
14. (a) Ania a baro nga urnos ti naipatungpal idi Oktubre 1, 1972? (b) Kasano nga iyap-aplikar dagiti koordineytor ti bagi dagiti panglakayen ti balakad iti Filipos 2:3?
14 Imbes a maysa laeng a kabsat a lalaki ti agserbi kas manangaywan ti kongregasion iti tunggal kongregasion, mabalinen ti mangdutok kadagiti dadduma a kakabsat nga agserbi kas Kristiano a panglakayen no la ket ta maragpatda dagiti Nainkasuratan a kualipikasion. Dagitoy ti mangbukel iti bagi dagiti panglakayen a mangaywan iti lokal a kongregasion. Naipatungpal ti baro nga urnos maipapan kadagiti panglakayen idi Oktubre 1, 1972. Ita, dagiti koordineytor ti bagi dagiti panglakayen saanda nga ibilang ti bagida a nangatngato ngem kadagiti dadduma no di ket “kas maysa a nanumnumo.” (Luc. 9:48) Talaga a bendision dagita a napakumbaba a kakabsat iti sangalubongan a panagkakabsat!—Fil. 2:3.
Nalawag a nagtignay a nainsiriban ti Aritayo iti panangipaayna kadagiti pasurotna kadagiti kasapulan a pastor iti umiso a tiempo
15. (a) Ania dagiti pagsayaatan ti urnos a dagiti kongregasion ket maaddaan iti bagi dagiti panglakayen? (b) Ania ti mangipakita a nagtignay a nainsiriban ti Aritayo?
15 Maibilang a dakkel a panagrang-ay ti urnos maipapan iti panagtitinnulong ti miembro dagiti bagi dagiti panglakayen a mangibaklay kadagiti responsabilidad iti kongregasion. Panunotenyo dagitoy a tallo a pagsayaatanna: Kangrunaan iti amin, ti urnos tulonganna ti amin a panglakayen—kasanoman ti kadagsen ti responsabilidadda iti kongregasion—nga agbalin a sipapanunot a ni Jesus ti Ulo ti kongregasion. (Efe. 5:23) Maikadua, kuna ti Proverbio 11:14: “Adda pannakaisalakan iti kinaadu dagiti manangbalakad.” No pagsasaritaan dagiti panglakayen dagiti banag a mangapektar iti pagsayaatan ti kongregasion iti naespirituan ken tingitingenda ti singasing ti tunggal maysa, makaaramidda kadagiti desision a maitunos kadagiti prinsipio iti Biblia. (Prov. 27:17) Bendisionan ken pagballigien ni Jehova dagiti kasta a desision. Maikatlo, no ad-adu a kualipikado a kakabsat ti agserbi kas panglakayen, ad-adda a maasikaso ti organisasion ti dumakdakkel a panagkasapulan para kadagiti manangaywan ken mangipastor kadagiti kongregasion. (Isa. 60:3-5) Panunotenyo daytoy—ti nasurok a 27,000 a bilang dagiti kongregasion iti intero a lubong idi 1971 ket nagbalinen a nasurok a 113,000 idi 2013! Nalawag a nagtignay a nainsiriban ti Aritayo iti panangipaayna kadagiti pasurotna kadagiti kasapulan a pastor iti umiso a tiempo.—Mik. 5:5.
“Agbalinkayo a Pagulidanan ti Arban”
16. (a) Ania ti responsabilidad dagiti panglakayen? (b) Ania ti panangmatmat dagiti Estudiante ti Biblia iti balakad ni Jesus nga ‘ipastoranyo ti arban’?
16 No subliantayo dagiti Estudiante ti Biblia idi un-unana, natarusan idin dagiti panglakayen nga addaanda iti responsabilidad a mangtulong kadagiti kapammatianda nga agtultuloy nga agserbi iti Dios. (Basaen ti Galacia 6:10.) Idi 1908, adda maysa nga artikulo iti Watch Tower a nangilawlawag iti daytoy a balakad ni Jesus: “Ipastoram dagiti babassit a karnerok.” (Juan 21:15-17) Kuna ti artikulo kadagiti panglakayen: “Nakapatpateg nga ipapusotayo ti responsabilidad nga inted ti Apo maipapan iti panangaywan iti arban, nga ibilangtayo a naindaklan a pribilehio ti mangpakan ken mangtaripato kadagiti pasurot ti Apo.” Idi 1925, impaganetget manen ti The Watch Tower ti kinapateg ti panagserbi kas pastor babaen ti panangipalagipna kadagiti panglakayen: “Ti iglesia ti Dios ket kukuana, . . . ken manungsungbat kenkuana ti amin nga inikkanna iti pribilehio nga agserbi kadagiti kakabsatda.”
17. Kasano a natulongan dagiti manangaywan nga agbalin a kualipikado a pastor?
17 Kasano a tinulongan ti organisasion ni Jehova dagiti panglakayen a mamagbalin iti abilidadda a mangipastor kas ‘landok nga agbalin a pirak’? Babaen ti panangsanay. Idi 1959, naangay ti damo a Kingdom Ministry School para kadagiti manangaywan. Iti maysa a leksion, naadal ti topiko a “Panangipaay iti Personal nga Atension.” Naiparegta kadagidiay a responsable a kakabsat a “mangaramidda iti eskediul a mangsarungkar kadagiti agibumbunannag iti pagtaenganda.” Naisuro iti klase ti nagduduma a pamay-an tapno makaparegta ti panangipastor dagiti panglakayen. Idi 1966, nairugi ti napabaro a Kingdom Ministry School. Dita a nausig ti topiko a “Ti Kinapateg ti Trabaho a Panangipastor.” Ania ti kangrunaan a tema dayta a klase? Dagidiay mangidadaulo “masapul a makiramanda a mangipaay iti naayat a panangasikaso iti arban ti Dios, ngem saanda a baybay-an ti pamiliada ken ti panagserbida iti tay-ak.” Kadagiti kallabes a tawen, ad-adu pay nga eskuelaan ti naangay para kadagiti panglakayen. Ania ti resulta ti agtultuloy a panangsanay nga ipapaay ti organisasion ni Jehova? Ti kongregasion Kristiano ket addaan itan iti rinibu a kualipikado a kakabsat nga agserserbi kas naespirituan a pastor.
18. (a) Ania a nadagsen a responsabilidad ti naitalek kadagiti panglakayen? (b) Apay nga ipatpateg ni Jehova ken ni Jesus dagiti nagaget a panglakayen?
18 Dagiti Kristiano a panglakayen ket dinutokan ni Jehova babaen ti Aritayo a ni Jesus, a mangitungpal iti nadagsen a responsabilidad. Ania dayta? Idauluanda ti arban ti Dios iti daytoy karirigatan a tiempo iti pakasaritaan ti tao. (Efe. 4:11, 12; 2 Tim. 3:1) Ipatpateg unay ni Jehova ken ni Jesus dagiti nagaget a panglakayen gapu ta tungtungpalen dagitoy a kakabsat daytoy a Nainkasuratan a balakad: “Ipastoranyo ti arban ti Dios nga adda iti aywanyo, . . . situtulok . . . sigagagar . . . [ken] agbalinkayo a pagulidanan ti arban.” (1 Ped. 5:2, 3) Usigentayo ti dua kadagiti adu a pamay-an a dagiti Kristiano a pastor ket pagulidanan ti arban ken dakkel ti maitulongna iti talna ken rag-o iti kongregasion.
No Kasano nga Ipaspastoran Ita Dagiti Panglakayen ti Arban ti Dios
19. Ania ti makunatayo iti panangkadua kadatayo dagiti panglakayen iti ministerio?
19 Umuna, makipagtrabtrabaho dagiti panglakayen kadagiti miembro ti kongregasion. Kuna ti mannurat iti Ebanghelio a ni Lucas maipapan ken Jesus: “Napan nagbambaniaga iti siniudansiudad ken iti pinuronpurok, nga ikaskasabana ken idekdeklarana ti naimbag a damag ti pagarian ti Dios. Ket naikuyog kenkuana ti sangapulo ket dua.” (Luc. 8:1) No kasano a nangasaba ni Jesus a kadua dagiti apostolna, dagiti mapagulidanan a panglakayen kadkaduaenda met ita dagiti kapammatianda a mapan mangasaba. Ammoda a dakkel ti maitulongna iti nasayaat nga espiritu ti kongregasion no aramidenda dayta. Ania ti makuna dagiti miembro ti kongregasion kadagiti kasta a panglakayen? Kuna ni Jeannine, nga agtawen iti agarup 90: “No makikaduaak iti panglakayen a mapan mangasaba, maaddaanak iti gundaway a makisarita ken mangam-ammo a naimbag kenkuana.” Kuna ni Steven nga agtawen iti agarup 35: “Para kaniak, no kaduaennak ti maysa a panglakayen a mangasaba, kayatnak a tulongan. Pagragsakak unay dayta a tulong.”
20, 21. Kasano a matulad dagiti panglakayen ti pastor iti ilustrasion ni Jesus? Mangtedkayo iti pagarigan. (Kitaenyo met ti kahon a “ Nabunga a Linawas nga Ibibisita.”)
20 Maikadua, sansanayen ti organisasion ni Jehova dagiti panglakayen a mangipakita iti pannakaseknan kadagiti saanen a makitimtimpuyog iti kongregasion. (Heb. 12:12) Apay a rumbeng a tulongan dagiti panglakayen dagiti nakapuy ti espiritualidadna, ken kasano ti panangaramidda iti dayta? Maammuantayo ti sungbat iti ilustrasion ni Jesus maipapan iti pastor ken ti napukaw a karnero. (Basaen ti Lucas 15:4-7.) Idi nadlaw ti pastor nga adda mapukpukaw a karnero, binirokna dayta a kas man la dayta laeng ti karnerona. Kasano a matulad dagiti panglakayen ita ti ulidan dayta a pastor? No kasano a ti mapukpukaw a karnero ket napateg latta iti pastor, dagiti saanen a makitimtimpuyog iti ili ti Dios ket napateg latta kadagiti panglakayen. Saanda nga ibilang a panangsayang iti tiempo ti panangtulong kadagiti nakapuy ti espiritualidadna. Maysa pay, no kasano nga inkeddeng ti pastor ti “mapan a maipaay iti napukaw agingga a masarakanna,” ikagumaan met dagiti panglakayen a biroken ken tulongan dagiti nakapuy.
21 Iti ilustrasion, ania ti inaramid ti pastor idi nasarakanna ti karnero? Siaannad nga ‘imparabawna kadagiti abagana’ ken insublina iti arban. Umasping iti dayta, ti naimpusuan a pannakaseknan dagiti panglakayen mabalin a mapabilegna manen dagiti nakapuy iti naespirituan ken makatulong kadakuada nga agsubli iti kongregasion. Kasta ti napasamak ken ni Victor, maysa a kabsat a taga-Africa a nagsardeng a makitimpuyog iti kongregasion. Kinunana: “Bayat ti walo a tawen a saanak nga aktibo, saan a nagsardeng dagiti panglakayen a nangtultulong kaniak.” Ania ti nangnangruna a nakatignay iti pusona? Kinunana: “Maysa nga aldaw, sinarungkarannak ni John, maysa a panglakayen a kaklasek iti Pioneer Service School, ket impakitana ti sumagmamano kadagiti retratomi bayat ti panageskuelami. Dayta ti nangipalagip kaniak kadagiti nagsayaat a kapadasan isu a nariing ti iliwko iti naragsak a panagserbik ken ni Jehova.” Di nagbayag kalpasan ti ibibisita ni John, nagsubli ni Victor iti kongregasion. Ita, isu ket maysa manen a payunir. Wen, dakkel ti maaramidan dagiti naayat a Kristiano a panglakayen tapno maaddaantayo iti rag-o.—2 Cor. 1:24. *
Ti Nasaysayaat a Panangaywan Pabilgenna ti Panagkaykaysa ti Ili ti Dios
22. Kasano a ti kinalinteg ken talna pabilgenna ti panagkaykaysa ti kongregasion Kristiano? (Kitaenyo met ti kahon a “ Nasdaawkami.”)
22 Kas naammuantayo kadagiti immuna a parapo, impakpakauna ni Jehova a ti kinalinteg ken talna ket agtultuloy a rumang-ay iti ilina. (Isa. 60:17) Dagitoy a kualidad agpadpada a pabilgenna ti panagkaykaysa dagiti kongregasion. Kadagiti ania a pamay-an? No maipapan iti kinalinteg, ti “Diostayo ket maymaysa a Jehova.” (Deut. 6:4) Saan nga agduduma dagiti nalinteg a pagalagadanna a sursuroten dagiti amin a kongregasion iti aniaman a pagilian. Agpapada dagiti pagalagadanna maipapan iti umiso ken di umiso para “kadagiti amin a kongregasion dagiti sasanto.” (1 Cor. 14:33) Gapuna, rumang-ay laeng ti kongregasion no mayaplikar dagiti pagalagadan ti Dios. No maipapan iti talna, kayat ti Aritayo a tagiragsakentayo saan laeng a ti talna iti kongregasion no di ket agbalintayo met a “mannakikappia.” (Mat. 5:9) Gapuna, “surotentayo koma ti bambanag a mamataud iti talna.” No adda tumaud a di pagkikinnaawatan, datayo koma ti umuna a makikappia. (Roma 14:19) Iti kasta, makatulongtayo tapno agtalinaed ti talna ken panagkaykaysa iti kongregasiontayo.—Isa. 60:18.
23. Kas ili ni Jehova, ania ti tagtagiragsakentayo ita?
23 Idi Nobiembre 1895, idi impakaammo ti Watch Tower ti damo nga urnos maipapan iti panglakayen, inyebkas met dagiti responsable a kakabsat ti naimpusuan a tarigagayda. Ania dayta? Tartarigagayan ken ikarkararagda a daytoy a baro nga urnos ket makatulong iti ili ti Dios a “dagus nga agkaykaysa iti pammati.” No subliantayo dagiti napalabas a dekada, anian a yamantayo ta in-inut a ginugoran ni Jehova ti wagas a pannakaaywantayo babaen ti Aritayo a talaga a nangpabileg iti panagkaykaysatayo nga agdaydayaw. (Sal. 99:4) Kas resultana, ti ili ni Jehova iti intero a lubong ita ket siraragsak a magmagna “iti isu met laeng nga espiritu,” mangsursurot ti “isu met laeng nga addang,” ken agserserbi iti “abagan-abaga” iti “Dios ti talna.”—2 Cor. 12:18; basaen ti Sofonias 3:9.
^ par. 11 Ti resulta dayta a napinget a panagsukimat ket naipablaak iti libro nga Aid to Bible Understanding.
^ par. 21 Kitaenyo ti artikulo a “Kristiano a Papanglakayen—‘Katrabahuan Maipaay iti Rag-otayo,’” iti Enero 15, 2013 a ruar Ti Pagwanawanan, panid 27-31.
Ammuem ti Ad-adu Pay
Ni Jehova Ket Organisado a Dios
Kasano a dagiti salaysay maipapan iti nagkauna nga Israel ken kadagiti Kristiano idi umuna a siglo ipakitana a masapul nga organisado dagiti adipen ni Jehova ita?
Agtulnog Kadagiti Papastor ni Jehova
Dagiti Kristiano a manangaywan ket dinutokan ti nasantuan nga espiritu tapno ipastoranda ti kongregasion ti Dios. Apay a masapul nga ipangag ida dagiti karnero?
Sangsangkamaysa a Sanguen ti Panungpalan Daytoy a Lubong
Ipakita ti uppat a pagarigan iti Biblia ti kinapateg ti panagkaykaysa ken no apay nga ad-adda a napateg dayta iti masanguanan.
pag_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn